લોર્ડ્ઝના ઐતિહાસિક મેદાન પર રમાયેલી વીમેન્સ વર્લ્ડકપની ફાઈનલમાં ભારતીય મહિલા ક્રિકેટ ટીમનો નવ રને પરાજય થયો છે. ભારતને મેચ તથા વર્લ્ડકપ જીતવા માટે 229 રનનો ટાર્ગેટ મળ્યો હતો. ઈંગ્લેન્ડે પોતાની મર્યાદિત 50 ઓવરમાં 7 વિકેટે 228 રન બનાવ્યા, જેમાં નતાલી સ્કિવરના 51 તથા સારા ટેલરના 45 રન મુખ્ય રહ્યા. ભારત તરફથી ઝૂલન ગોસ્વામીએ શાનદાર બોલિંગ પ્રદર્શન કરતા 10 ઓવરમાં માત્ર 23 રન આપી 3 વિકેટ ઝડપી જ્યારે પૂનમ યાદવે પણ 36 રન આપી 2 વિકેટ ઝડપી હતી. આની સામે ભારતીય ટીમે મેચ પર ખૂબ જ મજબૂત પકડ બનાવી લીધી હતી અને વર્લ્ડકપ લગભગ હાથવેંત જ હતો પરંતુ છેલ્લી 6-7 ઓવર્સમાં થયેલા નાટ્યાત્મક ધબડકાને કારણે ભારત નવ રને મેચ ગુમાવી બેઠું હતું. 229 રનના સ્કોર સામે એક સમયે ભારતનો સ્કોર 3 વિકેટ 191 રન હતો પરંતુ તેણે છેલ્લી 7 વિકેટ માત્ર 28 રનમાં ગુમાવી દીધી હતી.